text: Hjartastartarar fyri eldri á bústovnum
  Linnandi viðgerð og lívsgóðska áðrenn deyða
text: #000000
text: (Brot út útgávuni: Leiðreglur fyri etiska handfaring av smittusjúkum)
text: #000001
text: Etikkur er at taka støðu til ”hvussu vit eiga at liva, hvat vit gera, hvat vit vilja, og hvørjar vanar vit hava”. Etisk greining er at gera av, hvørjar meginreglur eru viðkomandi, at brúka tær í ítøkiligum støðum og at taka støðu til, hvussu mótstríðandi meginreglur skulu raðfestast. Hetta skjal byggir á ymiskar etiskar meginreglur, ið niðanfyri eru skipaðar í sjey flokkar. Flokkingin er einans til fyri at lætta um hjá lesaranum, virðini kunnu eisini flokkast øðrvísi.
text: #000002
text: Rættvísi — Í hesum skjali verður hugtakið rættvísi nýtt í tveimum útgávum. Tann fyrra er, at býtið av tilfeingi, møguleikum og úrtøku skal vera rætt og rímiligt. Rætt og rímiligt er m.a. at viðgera eins tilburðir eins, ikki at gera mismun, ikki at eyðræna og at vísa viðbreknum fólki varsemi. Tann seinna útgávan av hugtakinum er rættargangsligt rættvísi, t.e. at hava eina reiðiliga tilgongd, tá týdningarmiklar avgerðir skulu takast. Rættargangsligt rættvísi fevnir m.a. um eina hóskandi tilgongd (at kunna og geva teimum viðkomandi møguleika at verða hoyrd), gjøgnumskygni (greitt og neyvt at kunna um, hví og hvussu avgerðir eru tiknar), luttøku (at allir viðkomandi áhugapartar hava møguleika at taka lut í avgerðum), ábyrgd (at tilluta ábyrgd og tryggja at viðkomandi veruliga standa til svars fyri avgerðir) og yvirlit (at tryggja hóskandi eftirlit).
text: #000003
text: Góðgerð — Góðgerðir eru til fyrimun fyri onnur, t.d. at lætta um pínu og líðing hjá øðrum. Á fólkaheilsuøkinum áleggur meginreglan um góðgerð samfelagnum at nøkta grundleggjandi tørvir hjá einstaklingum og bólkum, serliga tørvin á føði, skjóli, heilsu og trygd.
text: #000004
text: Gagn — Meginreglan um gagn staðfestir, at gerðir eru rættar, um tær eru til frama fyri vælveruna hjá einstaklingum og bólkum. Ein meting um gagn má eisini taka fyrilit fyri lutfalli (t.v.s., at møguligir fyrimunir verða mettir í mun til møguligar vansar) og munadygd (t.v.s., at roynt verður at fáa sum mest fyri minst).
text: #000005
text: Virðing fyri fólki — At virða fólk er at fara við einstaklingum á ein hátt, sum viðurkennir, at vit øll eru menniskju, og at vit øll hava virði og íborin rættindi. At virða fólk er at virða rættin at taka egnar avgerðir við støði í egnum virðum og tí, einum sjálvum dámar. Sonevnt ”kunnað samtykki” er dømi um sýnda virðing fyri fólki. Við kunnaðum samtykki taka luttøkuførir, myndigir einstaklingar støðu grundað á nøktandi, viðkomandi kunning uttan at vera tvingaðir ella ópassandi tilskundaðir. Tá einstaklingur ikki er luttøkuførur, kann ábyrgdin at verja áhugamálini hjá viðkomandi leggjast á ein verja. At virða fólk er eisini at geva sær far um privatlív, trúnað og samfelagsligar, átrúnaðarligar og mentanarligar áskoðanir og týdningarmikil sambond, t.d. familjubond. Endiliga krevur virðing fyri fólki gjøgnumskygni og sannføri, tá fólkaheilsa og gransking skulu fremjast.
text: #000006
text: Frælsi — Frælsi fevnir um eina breiða viftu av samfelagsligum, átrúnaðarligum og politiskum frælsum, t.d. frælsi at flyta seg, frælsi at koma saman og frælsi at tala. Fleiri frælsisrættindi eru vard sum grundleggjandi mannarættindi.
text: #000007
text: Sínámillum hjálp — At hjálp er sínámillum merkir, at fólk fáa passaliga og lutfalsliga aftur fyri tað íkast, tey hava givið. Politikkur, ið leggur upp til sínámillum hjálp í einari farsótt, kann vera eitt rættvísisamboð, tí hann kann útjavna munir í tillutan av ágóðum og ábyrgdum.
text: #000008
text: Samanhald — Ein bólkur, eitt samfelag, ein tjóð og hugsandi eisini eitt heilt alheimssamfelag kann halda saman. Meginreglan um samanhald rættvísger felags tiltøk ímóti felags hóttanum. Meginreglan um samanhald stuðlar eisini undir at steðga ójavnaði, ið annars kundi máað støðið undan vælferðini hjá minnilutabólkum og bólkum, ið eru fyri mismuni.
text: #000009
text: Tá ein etisk meginregla verður nýtt í verki ella sett í gildi, eigur nýtslan at byggja á próvtilfar. Tá metast skal um, hvørt eitt tiltak er til gagns, eiga myndugleikarnir t.d. at kanna, hvat tey vísindaligu prógvini, ið eru til taks, siga um væntaðar ágóðar og vansar. Tess meiri ágangandi tilmælda tiltakið er, tess størri er tørvurin á haldgóðum prógvum fyri, at tiltakið røkkur ætlaða málinum. Tá eingi ítøkilig prógv eru tøk, eiga avgerðir at byggja á sakligar og týðandi grundgevingar og verða tiknar í ljósinum av líknandi støðum.
text: #000010
text: Tá mótstríðandi meginreglur skulu raðfestast, mugu lond virða bindingar í t.d. altjóða mannarættindasáttmálum. ”Siracusa meginreglurnar” í ásetingunum um avmarking og niðran í Altjóða sáttmálanum um borgarlig og politisk rættindi (1) eru alment viðurkendar sum karmur, tá metast skal um, hvørt tað er hóskandi at avmarka ávís grundleggjandi mannarættindi í kreppustøðum. Siracusa meginreglurnar staðfesta, at ein og hvør avmarking av mannarættindum má vera framd í samsvari við lógina og við einum lógligum endamáli, ið er til felags gagn. Harumframt má talan vera um alneyðugar avmarkingar, og eingin onnur minni ágangandi loysn skal vera tøk. Endiliga mugu allar avmarkingar vera vísindaliga grundaðar og mugu ikki verða álagdar á ein hátt, ið er tilvildarligur, órímiligur ella elvir til mismun.
text: #000011
text: Tað er týdningarmikið, av bæði sakligum og etiskum orsøkum, at borgarar hava álit á tí, ið verður sett í verk fyri at basa einari farsótt. Tað krevur, at myndugleikar og heilsustarvsfólk nýta meginreglurnar rættvíst og reglufast og góðtaka eftirmetingar, ið eru grundaðar á nýggja, viðkomandi vitan, og at tey lurta eftir raktu samfeløgunum. Harumframt, er tað altavgerandi, at tiltøkini eru altjóða samstillað. Altjóða samanhald er neyðugt, tí øll lond eru hótt av smittuni.
text: #000012
text: Hesi evni viðgera vit í Etiska ráðnum.
text: #000014
text: Les um endamálið við Etiska ráðnum.
text: #000015
text: Etiska ráðið hevur 9 limir, ið sita 4 ár í senn.
text: #000016
text: Etiska ráðið leitar eftir høli
  Hoyringarsvar til kunngerð um um krabbameinsskrá og um at fráboða krabbameinssjúku
  Hoyringarssvar til kunngerðir um heilsuvísindaliga gransking
  Hoyringarsvar til Uppskot til Løgtingslóg um almenna talgilda postskipan
text: #000017